**МКОУ «Дылымский многопрофильный лицей им.Изудина Гаджиева»**

***РАГЬАРАБ ДАРС***

***« ВАТIАНАЛЪЕ ХИЛИПЛЪИ ХIЕХЬЕЗЕ ГЬЕЧIО »***

***9 класс***



 ***ХIАДУРАНА:***

***ЗАГЬИРОВА ЗУГЬРА***

 ***МУХIАМАДКАМИЛОВНАЛЪ***

***ДЫЛЫМ 2018сон***

*ВАТIАНАЛЪЕ ХИЛИПЛЪИ ХIЕХЬЕЗЕ ГЬЕЧIО*

ТЕМА:ГI.Расулов «Хазина».

МУРАД:-ГI.Расуловасул творчествоялъул хIакъалъулъ баян;

-«Хазина»- хабаралъулгун лъай-хъвай гьабизе, гьелъул магIна рагьи;

-художествияб гIуцIиялъул ва мацIалъул гIадатлъи бихьизаби;

 -багьадуразул сипатал рагьи;

 -лъугьа-бахъиналъе битIараб къимат кьун бажари;

 -тарихияб бухьен гьанже заманалъул.

ДАРСИЕ ХIАЖАТАЛ АЛАТАЛ:

 мультимедиялъул проектал, слайдал: мугIрул росабазул; рагъул, Турциялъул; тесталъе суалал; карточкаби; иллюстрациял, телеграммалъул конверт; ( нашид…).

СЛОВАРИЯБ ХIАЛТIИ:

-Накъира- музыкалияб алат;

- Лангар- якорь;

-Гизма- ясазул тIутIаб хьвада-чIвади;

-Гьундул- кIалгIаби, рукъзал;

- Гид- цевехъан;

-Долма- Бахча- Турциялда бугеб султанасул кIалгIаби;

- Истанбул- Турциялъул тахшагьар (Стамбул).

*ДАРСИЛ ИН:*

1. 1.Ралъдал видео биччала (1-2 минута).

2.РорчIами лъимал, гIодор чIа.

Лъимал, бокьилаан гьаб нужеда бихьараб ралъдал сураталъги рагIараб гIодобе биччараб бакъаналъги нужер ракIазе кинаб хIикмалъи гьабурабали нужеца бицине.

ЦIалдохъан:кIвахI гьечIеб гIумру-инсан чIечого, ралъдал карачелал гIадин, гIумруялъул нухдасан цеве унев ва унев вукIуна.

ЦIалдохъан:ралъдал берцинлъиялъ тIаде цIала, амма гъварилъиялъ рекIелъе хIинкъи рещтIуна.

ЦIалдохъан:Аллагьасул хIалкIолъи!

МугIалим: Машааллагь, узухъда нилъеда киданиги кIочене бегьуларо тIолабго дуниялги нилъее нилъ жалгоги ТIадегIанав Аллагьас рижарал рукIин, АлхIамдулиллагь. ЛъикI буго, хIалчIахъадал. Лъица дида абилеб лъил рагIаби гьал кколел, ва киса росарал рагIаби гьал:

- Инсанасул гIумруги гьалдолел карачелазда релълъунин ккола дида. ГIумруго гIадин, абадиялъ чIей гьечIого гьелчола гьел. Къуват дагьлъарал риун, тIагIун уна. Гьезул бакIалда цIиял, гIолохъанал рижун рачIуна. ЧIей гьечIеб, даимаб чвахи, хIалхьи лъалареб захIмат…

ЦIалдохъан: ГIабас Ибрагьимовичас, ГI. Расуловасул « Хазина»- абураб хабаралъул аслияв герояс, абурал рагIаби.

МугIалим: БитIун буго, хIалчIахъад. Нилъер жакъасеб дарсил тема буго ГI. Расуловасул « Хазина» хабаралдасан « ВатIаналъе хилиплъи хIехьезе гьечIо». Дарсил мурадалги ккола:

1.ГI.Расуловасул творчествоялъул хIакъалъулъ баян;

2.«Хазина» - хабаралъулгун лъай-хъвай гьабизе, гьелъул магIна рагьизе.

- Словарияб хIалтIи.

Цин нилъеца рачIа ракIалде щвезабизин ГI. Расуловасул гIумру ва адабияб творчество.

(биография цIалдохъабахъе бикьила)

*( слайдалдасан суалал кьела).*

*1.ГIарип Расулов кида гьавурав?*

А. 1936 Б. 1937 В. 1938 Г. 1939

2.*Кинаб миллаталъул кколев ГI. Расулов?*

А. ЛъарагIав; Б. Аварав; В. Лезгияв; Г. Даргияв;

3*.» Хазина» - рагIи гьаб хабаралда кинаб сипатияб рагIи кколеб?*

А. Эпитет; Б.Метафора; В.Гипербола; Г. Дандекквей;

4.*Кинаб росулъ гьавурав ГI. Расулов?*

А. Бакълъухъ; Б. Гьидалъ; В. КъахIиб; Г.Гъодобери;

5.*Гьесул тIоцебесеб тIехьалда цIар:*

А. «ГIумрудул нух»; Б. «МугIрузде сапар»;

В. «ГIумрудул анищ»; Г. «ГIумрудул къатIра».

МугIалим: Лъимал, кинаб гIажаиблъи бахчун бугеб гьаб хабаралъул цIаралъулъ? «Хазина» - батанищ нужеда цониги нухалъ гьеб рагIи асаралда жаниб хIалтIизабун. Нилъер пикруялда хазина кколаха…. ( диск мультфильм « Простоквашино»). – Хазина! Унго гьеб бечелъиялъул хIакъалъулъищ гьаб асаралда бицунеб бугеб. ХIакъикъаталда асаралъул цIаралъ якъинго баян гьабула гьелъул темаян абула.

Гьеле нужее дарсил ахиралда рагьизе суал. Гьеб лъазе нилъеего бигьалъиялъе нилъ сапарде рахъина нилъерго аслияв багьадургун, щив гьев?

ЦIалдохъан: ГIабас Ибрагьимович.

МугIалим: Цоги ругищ нилъер аслиял багьадурзаби?

ЦIалдохъан: ГьечIо. Гьеб ккола хабар. Хабаралъулъ цо-кIиго багьадурасул гурони рехсон букIунаро.

МугIалим: Цоги щиб букIине кколеб хабаралъулъ?

ЦIалдохъан: Хабарияб каламалдалъун хъван букIине ккола.

ЦIалдохъан: Гьенир диалогал руго, чанго бутIаялдасан гIуцIунги буго.

МугIалим: ЛъикI буго, хIалчIахъадал, гьеб буго эпосияб асар, щай гурелъул гьениб тарихияб лъугьа-бахъин бихьизабун буго.

Гьанже нилъерго хазина балагьизе нилъ асаралде жанире лъугьун, балагьизе ккола. Асаралъул сюжетги гIуцIиги данде кколеб гьечIо, гьениб аслияб кIвар кьун буго багьадурасул ракIалдещвеязе. РачIа нилъеца сапар бухьинин героясда цадахъ.

*СЦЕНКА*

*«ТЕЛЕГРАММА»*

ГIабас, гIайибаб рукьалда гъоркь къазабун журналгун, учительскаялде вачIана. Жиндирго бакIалда журналги лъун, мелалъул цIураб кверги бацIцIун, къватIиве лъугьинехъин вукIана.

ДИРЕКТОР: - ГIабас, мун ун ватилин ккун букIана дида. Ма, тел буго духъе. Анкьидасан мун МахIачхъалаялде щвезе ккола.

ГIАБАС: ЩибгIаги гьелъ бицунеб жо?

ДИРЕКТОР: КIочонищ тараб? Риидал туристазул сапаралъ батIияб пачалихъалде инилан анищалда гурищ мун вукIарав? Гьелъие гурищ документал ритIун рукIарал?

ГIАБАС: Уха, уха, цIакъ битIарабха ( вохун абула).

ДИРЕКТОР: Ине хIадурлъеха. Нухда регIизе нижги рачIинин.

ГIАБАС: Гьай баркала! Гьай баркала!...

( Пикрабалъ восарав ГIабас уна).

Гьаб хабаралъул аслияв геройгун тIоцебесеб дандчIваялъ нилъер жеги цIикIкIун суалал раккула: гьесул рукь щай гIаййиблъараб?

Гьаб диалогалдасан нилъеда биччуна гьев учитель гIадатав учитель- гуревлъи, гьев вукIин цо балъгояб рухIияб бечелъи рекIелъ бугев инсан.

Гьанже нилъерго героясда цадахъ нилъ къокъинин Истамбулалде. Гьенире щвезегIанги гьасул рекIелъе рещтIуна таманал ракIалдещвеял.

*(РАГЪУЛ ДИСК)( 2 мин.)*

ГIабасида цебе чIола дол соназул кьогIлъи, пашманлъи ва берлъенлъабазул рохелал. ЧIунтарал шагьаразулги чIварал гIадамазулги сурат цебе бачIиндал, гьесул гьумер кьерхунаан, кьунсрул данде рукIкIун унаан. РекIедайин абуни гIодобнакIкI лъураб гIадин, лъугьунаан.

- Лъимал, гьал рагъул кьогIал соназул ракIалдещвеязул бицунаго кинал сипатиял рагIаби дица хIалтIизарурал?

ЦIалдохъан: гьумер кьерхунаан - метафора;

ЦIалдохъан: гIодобнакIкI лъураб гIадин - дандекквей;

МугIалим: Щайдай, лъимал, гьаваялда рекъон кьерхарал гьесул пикрабиги?

ЦIалдохъан: Хъвадарухъанас инсанасул рекIел хIал загьир гьабизе, тIабигIаталъул сурат, гьава-бакъ гьесул пикрабазда рекъон бихьизабула нилъеда.

СЦЕНКА:

«СУРАТАЗУЛ ВЫСТАВКА»

ГIабас суратазухъ валагьизе салоналде жаниве лъугьана. ХIурматго бетIер къулун, къабул гьавуна гьев кIалтIа эхетарас. Щибаб сураталъ хIайран гьавун, гIемераб мехалъ пикрабазда хутIула.

*( суратазул выставка бихьизабила);*

МугIалим:РекIее гIагараб жиндирго росдал сурат, росу рагIалда бугеб кIиго тарихияб си; цереселго минаби, иццдаса лъел гIеретIги цIун ячIуней магIарулай…

ГIАБАС: Вай, бетIергьан Аллагь! ( рекIеда кверги чIван). Сабур, цойги нухалъ сабур, щиб лъалеб дун мекъи ватизеги бегьула, дидаго гьедин ккун батила. (аскIовегIанги ун, лъикI хал гьабула росдал сураталъул). (КIалтIа эхетарасда аскIове уна).

-ВахI, дун мекъи ккезе рес гьечIо. Дие къваригIун буго гьаб сурат бахъарав чи вихьизе.

-Агьа, бичIчIана… ГьабсагIат дов гьанив гьечIо. Метер радал вачIине ккола. Дуйго хIажатаб жо абун теха, дица досда лъазабила.

ГIАБАС: Баркала, метер дунго вачIина. (нахъе уна.)

МугIалим:Лъимал, бокьун буго нужеца нужерго росдал сурат бахъизе. Нилъеца гьебги гьаб выставкаялда лъела…

Гьеле гьел суратал рати- ккола хабаралъул завязка.

Гьелда хадуб ГIабасил рекIее хIалхьи гьечIолъиялъул нилъеца тIехьалдасан цIалила. *( гь.197-198 диалог цIалдохъабазда цIализабила).*

*(- Мун… - Тагъур…).*

МугIалим: Гьеб ккола ишалъул цебетIей, жеги ГIабасица советияб консульствоялде кагъат хъвайги, цинги гьесухъе радалго гьобол вачIинги.

 Гьарула дуда дие ахирисеб чадил кесек щвезе бугеб рес дихъа бахъугеян. Дур устарлъи махщел буго. Дуда цIиял суратал рахъизе кIвела… ТIадегIанав бетIергьанасе гIоло гьарула дуда. Гьале дуе гьезухъ рецIелги… ( чвантиниса бахъун гIарац цебе ккуна ).

*(Рагъул ракIалдещвей мугIалимас цIалила гьум. 200).(… РакIалдаго гьечIого … … дир суратал).*

ГIАБАС: Дир суратал?... Кин гьел духъе ккарал? Мун щив? ( надалдаса гIетги бацIцIунаго).

ТУРКАВ: Дир гIумрудул тарих талихI къараб букIун буго. Дол рукIана рикIкIадал рагъулал сонал. Дун хIалтIулев вукIана Лейпцигалда суратазул музеялда. Чанго нухалъ гьоркьов хутIаниги, ахирги дун вачана Армиялде. 1344 соналъ Македониялъул мугIрузда партизаназде гьужумги гьабун, гьезул база щущахъ биххизабуна нижеца. Гьенир дихъе щвана сураталги. Дица гьел командованиялдаса рахчана ва нахъе цIунана.

ГIАБАС: Кинха мун ХIамит-бей лъугьарав?

ТУРКАВ: Дун фашистазул армиялдаса лъутана ва гьаб хIукуматалъул гражданлъи босана… Бусурман динги къабул гьабуна…

ГIАБАС: Мун немцав вуго. Щиб цIар букIараб дур?

ТУРКАВ: Дирищ? Дир Альберт Крун, хIурматияв ГIабас Ибрагьимович, гьарула дуда нужерго консульствоялдаса гIарза нахъе босе. Доз цIех-рехалде байбихьизехъин буго.

ХIАСАН: Дудаго кин кколеб, господин Круп, чияр захIматги асаралги рикъун чIей битIарабищ кколеб?

ТУРКАВ: Цин дида ракIалде ккана автор валагьизе. Амма киса дица гьев валагьилев?!

ХIАСАН: Кисаха дуда гьеб жакъа лъараб?

ТУРКАВ: Гьеб дида цIакъ бигьаго лъана. Нужер консульствоялъ хIукуматазул идарабазухъе кагъат битIун бачIун буго. Гьезги дидасан цIех-рех гьабизе байбихьана…

ГIАБАС: Суратал дие хIажат гьечIо.

ТУРКАВ: КIудияб баркала дуе. Дида кидаго кIоченаро дур рекIел сахаватлъи…

ГIАБАС: Амма гьел суратазул бетIергьан ккола дир халкъ, дир ВатIан. КъваригIани, гьел суратал дир ВатIаналъ тIалаб гьарила…( къватIиве уна).

МугIалим: Гьеб ккола хабаралъул кульминация. Кинха нужеда бичIчIулеб гьел ГIабасил рагIабазул магIна? Жиндирго гIумруялда барахщинчIого, сахлъиялъе гIузруги ккун, анищалги хIурудахъ ун, ВатIаналъе гIоло бахIарчиго вагъарав ГIабасие бокьилищ гьединаб хилиплъи ВатIаналъе ккезе?

Цинги развязкаялъ нилъее рагьула кинабго балъголъи. Ахиралда ГIабас Москваялде ахIун, телеграмма бачIин. Гьесул 17-абго сурат ВатIаналде тIадбуссун бугиланги абун.

 Эпилог букIана гьесул гIолохъанлъиялъул хIасрат- шавкъги анищги тIад-буссин, нахъеги бокьулеб махщелалде тIамулел тIоцересел галабазул такрарлъи.

МугIалим: Гьале нилъер сюжеталъул ахир. Кинаб хазиналъулха, лъимал, нилъеда гьаб хабаралда ГI.Расуловас рехсолеб батараб?

ЦIалдохъан: Инсанасул кверзул махщел – хвел гьечIеб хазина ккола.

МугIалим: БитIун буго, хIалчIахъад, гьеб жиндирго дов инсанасул хазина кколаро, гьеб ккола ВатIаналъулго хазина.

Нуж лъикIго кIвар кьун гIенекке хазинабаз нилъер ракIазе гьабулеб асаралъухъ.

РОКЪОБЕ ХIАЛТIИ:Сочинение: *« Хвел гьечIеб хазина».*